稍秋曉坐閣遇舟東下揚州既事寄上族父江陽令
作者：盧僎
朝代：唐

paragraphs: 虎嘯山城晚，猨鳴江樹秋。
紅林架落照，青峽送歸流。
歸流赴淮海，征帆下揚州。
族父江陽令，盛業繼前修。
文掩崔亭伯，德齊陳太丘。
時哉惜未與，千載且爲儔。
憶昔山陽會，長懷東上游。
稱觴阮林下，賦雪謝庭幽。
道濃禮自略，氣舒文轉遒。
高情薄雲漢，酣態坐芳洲。
接席復連軫，出入陪華輈。
獨善與兼濟，語默奉良籌。
歲月歡無已，風雨暗颼颼。
掌憲時持節，爲邦邈海頭。
子人惠雖樹，蒼生望且留。
微躬趨直道，神甸忝清猷。
仙臺適西步，蠻徼忽南浮。
宇內皆安樂，天涯獨遠投。
忠信徒堅仗，神明豈默詶。
觀生海漫漫，稽命天悠悠。
雲昏巴子峽，月遠吳王樓。
懷昔明不寐，悲令歲屬周。
喟無排雲翮，暫得抒離憂。
空灑霑紅淚，萬里逐行舟。